Vruntliken grut tovoren unde wes ik gudes vormach. Wetet, leven vrundes, dat hir nu to Abo sint tosammende ghewest de guden lude van dessem lande. So wart hir claghe vorghebracht dem biscope unde mer guden luden van Donhoff Callen in scrifft, dar vele articuli inne staen; efft se sik so vorvolghen in der warheit, so synt dar sake mede, de unludelik synt. Darumme, leven vrunde, beghere ik juwer ersamicheit to wetende, dat de erbenomede Donhoff Calle in mynem ghebede beseten is, dat ik hebbe van des rikes weghen, so dat ik ene hebbe to vordeghedinghende to rechte, unde hefft my ghebeden, dat ik eme schal behulplik siin, dat eme mochte van jw weddervaren so vele, alzo recht is, dat ik doch vorware weet, dat gy dat nemande en weigheren. Vortmer, leven vrunde, so is hir ok en myner dener, de hir ok ene claghe vorbrachte, wo dat synem vadere in vorgheledenen tiiden wart dat hovet affghehouwen in juwer stad, de is gheheten Nickels Petersson unde hefft ok ghebeden desse guden lude unde my mede, dat wy eme scholden behulplik wesen, dat eme mochte recht unde redelicheit weddervaren van jw vor den groten schaden unde homoet, de eme darane ghescheen is. Ok, leven vrunde, so was hir eyn andere myner dener, de is gheheten Peter Nickelsson, de gaff uns ok to kennende, wo dat gy eme synen broder doden leten nu in dem vorgheledenen sommere, unde secht, dat eme dat to unrechte ghescheen is; unde desulve knecht was gheheten Andreas. Leven vrundes. Hirumme bidde ik juwe ersammycheit, dat gy my hirvan eyn antwarde willen scriven, wo id umme desse sake gheleghen is unde wo se gheendet synt, unde jo also, dat ik dar vorder to neneme vordrete umme en kome. Dar bidde ik jw vruntliken umme. Darmede siit Gode bevolen to langher tiit. Screven uppe Abo octava beati Martini episcopi, meo sub sigillo. Hans Cropelyn. Adress: An de ersame vorsichtige wyse borghermestere unde raetmanne der stad Revele, mynen gunstighen vrunden, mit werdicheit kome desse breff.